
Text rozhodnutia
Súd: Krajský súd Bratislava Spisová značka: 36Cb/93/2000 Identifikačné číslo súdneho spisu: 1000897766 Dátum vydania rozhodnutia: 31. 01. 2013 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2013:1000897766.3 ROZSUDOK V MENE SLOVENSKEJ REPUBLIKY Krajský súd v Bratislave pred samosudcom: JUDr. Petrom Pospechom, v právnej veci žalobcu: Poľnohospodárske výrobno-obchodné družstvo Madunice, právne zast. JUDr. Annou Slimákovou, Nikola Teslu 6, Piešťany, proti žalovanému : HORDEN, a.s. Trnava, Orešanská 11, 918 59 Trnava, o zaplatenie sumy 140.417,35 Sk (4.661,- Eur) istiny s príslušenstvom, takto r o z h o d o l : Žalovaný je povinný zaplatiť žalobcovi sumu 4.661,- Eur (140.417,35 Sk) a 16,50 Eur súdneho poplatku a to do 3 dní od právoplatnosti rozhodnutia. o d ô v o d n e n i e : Žalobným návrhom došlým Krajskému súdu v Bratislave dňa 25.2.1999, si žalobca uplatnil proti žalovanému, správcovi konkurznej podstaty žalovaného - HORDEN, a.s. Trnava, Ing. A. T., Dominant CONSULT, s.r.o., Obchodná 32, 811 06 Bratislava, nárok na zaplatenie sumy 140.417,35 Sk za dodávku jačmeňa, ktorá bola žalovanému vyfakturovaná dňa 7.8.1999, na základe nákladného listu č. 438934 v sume 670.690,80 Sk. Predmetná faktúra bola splatná v lehote 14 dní. Žalobca vyfakturoval dňa 23.11.1995, na základe zúčtovacieho listu č. 438851 jačmeň sladovnícky, v sume 79.894,30 Sk. Predmetná faktúra bola splatná do 14 dní. Žalobca prihlásil svoju pohľadávku do konkurzného konania dňa 30.1.1998, keď prihláška bola spolu 1.140.417,35 Sk proti správcovi konkurznej podstaty - úpadcu HORDEN, a.s. Trnava. Žalobca sa nezúčastnil prieskumného konania dňa 1.12.1998, nakoľko nevedel o termíne konania. Pravdou je tvrdenie správcu konkurznej podstaty, že časť jeho pohľadávky vo výške 1,000.000,- Sk - zmenka, bola zaplatená. Preto k úhrade je čiastka 140.417,35 Sk. V bode III žalobného návrhu je uvedená špecifikácia pohľadávky žalobcu vo výške 140.417,35 Sk. K úhrade pohľadávky žalobcu zostáva suma 140.417,35 Sk, t.j. 4.661,- Eur. V písomnom vyjadrení zo dňa 9.7.1999 správcu konkurznej podstaty úpadcu, Ing. T. uviedol, že dňa 13.1.1998 bolo v Bratislave vydané uznesenie pod č.k. 4K 268/97, ktorým bol na majetok spoločnosti HORDEN, a.s. Trnava, IČO: 34 138 048 vyhlásený konkurz a žalobca si v rámci konkurzného konania prihlásil svoju pohľadávku vo výške 1,140.417,35 Sk, pričom v rámci konkurzného konania bola zo strany konkurzného správcu popretá pohľadávka vo výške 1,046.562,30 Sk z dôvodu, že bola uhradená v časti nároku vo výške 93.855,05 Sk, bola priznaná a zaradená do III. triedy. Súčasne navrhol prerušenie konania podľa § 14 ods. 1 písm.c/ zákona č. 328/91. Na výzvu súdu, či žalobca trvá na nároku, právna zástupkyňa žalobcu v písomnom vyjadrení uviedla, že žalobca na uplatnenom nároku trvá. V ďalšom písomnom podaní zo dňa 24.8.2004 právna zástupkyňa žalobcu písomne oznámila, že nedošlo k mimosúdnemu vyrovnaniu a žalobca trvá na svojom nároku. Konajúci súd zistil, že predmetom sporu je zaplatenie sumy 140.417,35 Sk, t.j. 4.661,- Eur, na základe nákl. listu 438934 v sume 670.690,80 Sk za dodávku jačmeňa, na základe faktúry č. 129/95, splatnej 14 dní. Žalobca vyfakturoval dňa 23.11.1995 na základe zúčtovacieho listu č. 438851 sladovnícky jačmeň v sume 79.894,10 Sk. Faktúra bola splatná 14 dní. Žalovaný faktúru č. 129/95 a faktúru č. 208/95 v lehote splatnosti neuhradil. Žalobca svoju pohľadávku prihlásil do konkurzného konania dňa 30.1.1998 v celkovej sume 1,140.417,35 Sk. Žalobca sa konkurzného konania nezúčastnil, nakoľko nevedel o termíne pojednávania. Súd zistil, že časť pohľadávky vo výške 1,000.000,- Sk zmenka bola zaplatená a k zaplateniu zostala suma 140.417,35 Sk, t.j. 4.661,- Eur. Špecifikácia pohľadávky žalobcu spočívala vo faktúre č. 129/95 na sumu 670.690,80 Sk, uhradená v čiastke 719.840,- Sk zmenkou dňa 16.8.1995, úroky z omeškania vo výške 48.618,78 Sk, ktoré boli uhradené dňa 16.8.1995 a poplatky v sume 3.159,52 Sk. Faktúra č. 208/95, t.j. spolu suma 721.469,10 Sk. Faktúra č. 208/95 na sumu 79.894,30 Sk, úroky 89.211,70 Sk faktúra na zmenku 154/96 uhradená a poplatky v sume 4.643,35 Sk, t.j. spolu 173.749,35 Sk. Faktúra č. 182/97 v sume 910.000,- Sk + poplatky a úroky 54.638,90 Sk, t.j. v sume 965.038,90 Sk boli uhradené zmenkou 1,000.000,- Sk. Rozdiel predstavuje sumu 34.961,10,- Sk. Pohľadávky 1.629,10 Sk + 78.894,10 Sk + 89.211,70 Sk + 4.643,35 Sk = 175.378,45 Sk - 175.378,45 Sk - 34.961,10 Sk (preplatok na faktúre č. 182/97 = 140.417,35 Sk). Žalovaný potvrdil, že žalobca si prihlásil svoju pohľadávku vo výške 140.417,35 Sk v rámci konkurzného konania a zo strany konkurzného správcu bola pohľadávka popretá vo výške 1,046.562,30 Sk z dôvodu, že bola žalovaným uhradená a SKP uznáva sumu 93.855,- Sk. Uznesením Krajského súdu v Bratislave pod č.k. 4K 268/97 zo dňa 30.8.2011, konajúci súd zrušil konkurz na úpadcu HORDEN, a.s. Trnava podľa § 44 ods. 1 písm. b) Zákona o konkurze a vyrovnaní a súčasne zbavil SKP Ing. A. T., funkcie SKP. Podľa aktuálneho výpisu z obchodného registra, odd. Sa, vložka č. 162/T zo dňa 30.1.2013 , bolo konajúcim súdom zistené, že firma HORDEN, a.s. Trnava nebola vymazaná z obchodného registra. Pojednávania sa žalovaný nezúčastnil a predvolanie bolo žalovanému doručené podľa § 48 ods. 2 OSP a súd mal za to, že v zmysle § 48 ods. 2 OSP došlo k doručeniu predvolania u žalovaného, nakoľko ak nie je možné doručiť písomnosť právnickej osobe na adresu jej sídla, ktoré je uvedené v obchodnom alebo inom registri, v ktorom je zapísaná a jej iná adresa súdu nie je známa, písomnosť sa považuje za doručenú po troch dňoch vrátenia nedoručenej zásielky súdu a to aj vtedy, ak ten, kto je oprávnený konať za právnickú osobu, sa o tom nedozvie. Vzhľadom na neprítomnosť žalovaného po zrušení konkurzu firmy HORDEN, a.s. Trnava, súd konal a rozhodol po prijatí procesného uznesenia podľa § 101 ods. 2 OSP podľa stavu v čase rozhodnutia podľa § 154 OSP. Vzhľadom k nezaplateniu dlžnej sumy v lehote splatnosti, konajúci súd zaviazal žalovaného k zaplateniu sumy 140.417,35 Sk (4.661,- Eur) žalobcovi. Výrok o trovách konania súd oprel o úspešnosť žalobcu v spore, ktorému priznal súdny poplatok v sume 500,- Sk (16,50 Eur podľa § 142 ods. 1 OSP.) Poučenie: Proti tomuto rozhodnutiu možno podať odvolanie do 15 dní od jeho doručenia na Krajskom súde v Bratislave, písomne, dvojmo. V odvolaní sa má okrem všeobecných náležitostí (§ 42 ods. 3 OSP) uviesť, proti ktorému rozhodnutiu odvolanie smeruje, v akom rozsahu ho odvolateľ napáda a v čom vidí odvolávateľ nesprávnosť postupu a rozhodnutia súdu.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1000897766.3 (dáta aktuálne k 15. 11. 2026). Záväzné je znenie zverejnené súdom.




